Joulumakeisia ja majavanhäntää | The Baltic Guide OnlineThe Baltic Guide Online
12.12.2016 | Ostokset
Joulumakeisia ja majavanhäntää
Vanhankaupungin joulutori listattiin Euroopan edullisimmaksi.
Raplamaan maakunnasta tuotu joulukuusi hohtaa tänä vuonna Tallinnan vanhankaupungin Raatihuoneentorin joulumarkkinoiden keskipisteenä. Kuusen ympärille on levittäytynyt yksi Euroopan hienoimmista joulutoreista, jonka Hollannin Business Insider -lehti listasi myös Euroopan edullisimmaksi. Tallinnan taakse jäivät vertailussa muun muassa Riian ja Prahan torit.
Tori avattiin marraskuun lopulla, ja joulun tunnelmaa voi käydä aistimassa tammikuun 7. päivään saakka joka päivä klo 10–19. Omassa majassaan päivystävän Joulupukin luokse pääsee lahjaneuvotteluihin päivittäin klo 12–18.
Suomalaisille tuttu joulurauha julistetaan myös Tallinnassa. Jouluaattona 24.12. klo 12 Tallinnan kaupunginjohtaja lukee Raatihuoneentorilla joulurauhanjulistustekstin.
Joulutorilla on aiempien vuosien tapaan runsaat valikoimat erilaisia pukinkonttiin sopivia lahjaideoita käsitöistä lihatuotteisiin. Lahjapakettiin voi kääriä vaikkapa karhunlihamakkaraa tai jopa vakuumipakkaukseen pakattua majavanhäntää.
Jos toria kierrellessä iskee nälkä, voi maistella perinteisiä virolaisia jouluherkkuja: verimakkaraa ja hapankaalia. Ruuat voi huuhdella alas erilaisilla glögeillä, joita on kaupan sekä aikuisten että lasten makuun.
Kannattaa myös muistaa, että joulutoreja ja -markkinoita on Tallinnassa läpi joulukuun useissa eri paikoissa, muun muassa ostoskeskuksissa ja Tallinnan yliopistolla.
Mistä löytää? Tallinnan vanhankaupungin joulutori, Raatihuoneentori.
Avoinna 7.1.2017 saakka joka päivä klo 10–19. Pe ja la kulttuuriohjelmaa klo 17–19, su klo 12–14.